ประกาศกรมการค้าต่างประเทศ เรื่อง เปิดการทบทวนความจำเป็นในการใช้บังคับอากรตอบโต้การทุ่มตลาด สินค้าหลอดภาพโทรทัศน์สีที่มีแหล่งกำเนิดจากประเทศมาเลเซีย พ.ศ. 2550

ประกาศกรมการค้าต่างประเทศ
ประกาศกรมการค้าต่างประเทศ
เรื่อง
เปิดการทบทวนความจำเป็นในการใช้บังคับอากรตอบโต้การทุ่มตลาด
สินค้าหลอดภาพโทรทัศน์สีที่มีแหล่งกำเนิดจากประเทศมาเลเซีย
พ.ศ.
๒๕๕๐[๑]
 

ตามที่ได้มีประกาศคณะกรรมการพิจารณาการทุ่มตลาดและการอุดหนุน
เรื่อง การตอบโต้การทุ่มตลาดสินค้าหลอดภาพโทรทัศน์สีที่มีแหล่งกำเนิดจากประเทศมาเลเซีย
(ฉบับที่ ๒) พ.ศ. ๒๕๔๘ ลงวันที่ ๕ ตุลาคม พ.ศ. ๒๕๔๘
กำหนดให้เรียกเก็บอากรตอบโต้การทุ่มตลาดสินค้าหลอดภาพโทรทัศน์สีตามพิกัดอัตราศุลกากรประเภทที่
๘๕๔๐.๑๑ (พิกัดอัตราศุลกากรปัจจุบันคือ ประเภทย่อยที่ ๘๕๔๐.๑๑.๐๐) เฉพาะสินค้าหลอดภาพโทรทัศน์สีจอโค้งที่มีขนาด
๑๔ นิ้ว ๒๐ นิ้ว ๒๑ นิ้ว ๒๕ นิ้วและหลอดภาพโทรทัศน์สีจอแบนที่มีขนาด ๒๑ นิ้ว
ที่มีแหล่งกำเนิดจากประเทศมาเลเซียไปแล้ว นั้น

บริษัท
CHUNGHWA
PICTURE TUBES (MALAYSIA)
SDN.BHD. ผู้ผลิตและผู้ส่งออกสินค้าหลอดภาพโทรทัศน์สีจากประเทศมาเลเซีย
ซึ่งถูกเรียกเก็บอากรตอบโต้การทุ่มตลาดในอัตราร้อยละ ๗ ของราคา ซี.ไอ.เอฟ.
ตามประกาศคณะกรรมการดังกล่าวข้างต้น
ได้ยื่นคำขอให้พิจารณาทบทวนเพื่อยุติการใช้บังคับอากรตอบโต้การทุ่มตลาด
ซึ่งคณะกรรมการพิจารณาการทุ่มตลาดและการอุดหนุนได้พิจารณาเมื่อวันที่ ๑๔ มีนาคม
พ.ศ. ๒๕๕๐
และมีคำวินิจฉัยว่าคำขอมีพยานหลักฐานเพียงพอที่จะพิจารณาทบทวนความจำเป็นในการใช้บังคับอากรตอบโต้การทุ่มตลาด
จึงมีมติให้กรมการค้าต่างประเทศดำเนินการเปิดทบทวนการใช้บังคับอากรตอบโต้การทุ่มตลาดสินค้าหลอดภาพโทรทัศน์สีที่มีแหล่งกำเนิดจากประเทศมาเลเซียดังกล่าวข้างต้น
ตามกระบวนการพิจารณาที่กฎหมายกำหนด

อาศัยอำนาจตามความในมาตรา
๕๖ และมาตรา ๖๐
แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒ กรมการค้าต่างประเทศจึงประกาศให้ทราบว่าจะเริ่มดำเนินกระบวนการพิจารณาทบทวนดังกล่าวตั้งแต่วันประกาศในราชกิจจานุเบกษาเป็นต้นไปหากผู้ใดประสงค์ขอทราบข้อมูลข่าวสารเกี่ยวกับการขอทบทวนดังกล่าว
ให้ยื่นคำขอต่อสำนักมาตรการปกป้องและตอบโต้ทางการค้า กรมการค้าต่างประเทศ เลขที่
๔๔/๑๐๐ ถนนนนทบุรี ๑ ตำบลบางกระสอ อำเภอเมือง จังหวัดนนทบุรี ๑๑๐๐๐ หมายเลขโทรศัพท์
๐ ๒๕๔๗ ๔๗๓๘ และ ๐ ๒๕๔๗ ๕๐๘๑-๒ หมายเลขโทรสาร ๐ ๒๕๔๗ ๔๗๔๑


ประกาศ ณ วันที่ ๒๑
มีนาคม พ.ศ. ๒๕๕๐
อภิรดี ตันตราภรณ์
อธิบดีกรมการค้าต่างประเทศ


























วิภา/ผู้จัดทำ
๗ กันยายน ๒๕๕๔



















































[๑]
ราชกิจจานุเบกษา เล่ม ๑๒๔/ตอนพิเศษ ๔๑ ง/หน้า ๑๒/๔ เมษายน ๒๕๕๐